ሰምበት ምሸት ካብ ከተማ 28 ኪሎ ሜተር ኣብ ዝርሕቀቱ ቦታ ነፈርቲ ከምዝደብደባ ሓንቲ ካብኣተን ከኣ ብሚሳይል ተሃሪማ ከምዝወደቐት ዝሰምዐን፡ ‘ርእየ ዝብልን’ ኣብ ከተማ ወጺኡ ሓጒሱ ክገልጽ ተራእዩ። ይኹን እምበር መንግስቲ ፈደራል ዝወደቐት ነፋሪት ከምዘየላን ሓሶት ምዃኑን እዩ ዝገልጽ። ምዕፃው ባንክታት እቲ ቀንዲ ፀገም ኰይኑ ዘሎ ናይ ባንክታት ምዕፃው እዩ። ብዙሓት ሰራሕተኛትታ መንግስቲ ወርሓዊ መሃያኦም ኣብ ቁጽሪ ሕሳብ ባንኮም እዩ ዝኽፈል። ካብ ባንክ ገንዘብ ኣውጺኦም ከኣ ይጥቀሙ። ሕዚ ግን ኣገልግሎት ባንክ ስለዝተቛረጸ ከምዝተጨነቑ ይዛረቡ። ኣደ ሰለስተ ቈልዑ ወይዘሮ ንግስቲ መለስ፡ መሃያኣ ካብ ባንክ ክተውፅእ ብዘይምኽኣላ ‘ጨኒቑኒ ኣሎ’ ትብል። ብድርኡ’ውን፡ ኣብ ዕዳጋ መቐለ ቅድሚ ሎሚ ሕፅረት ቀረብ ብምንባሩ ልዑል ጠለብ ህዝቢ ነይሩ። ሕዚ ድማ ነቲ ዘሎ ካብ ቀደሙ ውሱን ዝነበረ ቀረብ ዝዕድግ ህዝቢ ዘይምህላዉ ብኣግኡ ፀገም ፈጢሩ ኣሎ። ወይዘሮ ኣለማሽ ገብረስላሴ ኣብ ዕዳጋ ሽጉርትን ኮሚደረን ዝወፈራ ነጋዲት እየን። ህዝቢ ገንዘብ ክረክብ ስለዘይከኣለ ኣስቤዛ ዝዕድግ ይውሕድ ኣሎ። ህዝቢ እውን ዓዲጉ ክጥቀም ኣይከኣለን፤ ንሕና እውን ሸይጥና ገንዝብ ክንረክብ ተፀጊምና ይብላ። ቀረብ ዝስተ ማይ ካልእ ኣብታ ከተማ ዝረአ ዘሎ ፀገም፡ ቀረብ ዝስተ ማይ እዩ። ካብ ብቐደሙ ዓዲጉ ዝጥቀም ህዝቢ ኣብዚ ሕዚ እዋን ማይ ንዘራግፉ ‘ኣምፅኡለይ’ ንምባል ስልኪ ምድዋል ስለዘይከኣለ ከምዝተጸገመ ምንጭታት ቢቢሲ ይገልጹ። ኣገልግሎት ማይ ከተማ መቐለ ኣብ ሰሙን ሓደ ግዜ ዘከፋፍልዋ ዝነበሩ ቡምባ ማይ ኣብዚ ሕዚ እዋን ምቁራጻ ነቲ ፀገም ኣጋዲድዎ ኣሎ። ማይ ንምኽፋት ኣብ ዝበዝሕ ቦታታት ሓይሊ ኤሌክትሪክ ስለዘድሊ ድማ መብራህቲ ክትቋረፅ እንከላ ተወሳኺ ፀገም ይፍጠር ኣሎ። ኣብ ከተማ መቐለ መስረታዊ ቀረብ ፅሩይ ዝስተ ማይ ከምዘሎ ብተደጋጋሚ ከምዝተገለፀ ይዝከር። እቲ ብኣብዝሓ ‘ኣብ ልዕሌና ኲናት ተኣዊጁልና’ ዝብል ስምዒት ዘንጸባርቕ እቲ ህዝቢ፡ ኵናት በላዒ ሰብ ምዃኑ ይዛረብ። እቲ ኵናት ከም ገለ ኢሉ ዘብቅዐሉን ኩነት ይፅበ። ብፍላይ፡ ብሰንብት ኣብ ዝተፈላለያ ኣብያተ ክርስትያን ኣብ ጸሎትን ምህለላን ዝነበረ ህዝቢ፡ ነታ ንጉሆ ሰዓት 1፤30 ዝመፀአት ነፋሪት ውግእ ሰሚዑ ፋሕ ኢሉ ነናብ ዝዛውቲ ክሃድም ተራእዩ። መምህር ትዕግስቲ ኣበራ፡ ኣርባዕተ ደቀን ብስራሕ ኣብ ኣዲስ ኣበባ እዮም ዝርከቡ። ብኣኳላል ተዛዊሩ ደሃይ ክሳብ ዝረኸባ ንዝሓለፈ ሰለስተ መዓልትታ፡ ምግቢ ኣብዩኒ፡ ብፍርሒ ከብደይ ሓቝፈ ከይደቀስኩ ቀንየ ይብላ። ሕጽረትን ስእነትን ቤንዚን ኣብ ዝሓለፉ ክልተ ዓመታት ምስቲ ኣብታ ሃገር ኣብ ልዕሊ ተወለድቲ ትግራይ ዘይምቹእ ኩነታት ምፍጣሩ፡ ብዝሒ ተወላዲ ካብ ማእኸል ሃገር ናብ ከተማ መቐለ ግዒዙ እዩ። ኣብ ትግራይ ከኣ ምንቅስቓስ መካይን ኮነ ንጥፍታት ንግዲ ወሲኹ። እዚ ኲናት ካብ ዝጅመር ግን፡ ኣብታ ከተማ ምንቅስቓስ መካይን ነክዩ ኣሎ። ኣይተ ሓለፎም ተኽላይ ብሰንኪ ስእነት ቤንዚን መኪናኡ ደው ከምዘበላ ይገልፅ። ክሳብ መዓዝ ነዳዲ ስኢኑ ደው ከምዝብል ድማ ንፈልጦ የብልናን ይብል። ብኻልእ ገፅ ወላ እኳ ህዝቢ ሕፅረት ገንዘብ ስለ ዘጋጠሞ ናይ ምዕዳግ ዓቕሚ እንተደኸመ፡ ወሰኽ ዋጋ ከምዘይተራኣየ ግን ኣብ ሸቐጣሸቐጥ ዝወፈረ ተኸስተ ሕሉፍ ይዛረብ። ሸማቶ እውን መዐደጊ ገንዘብ ደኣ ሓፂሩ እምበር ዛጊድ ምውሳኽ ዋጋ ኣይተርኣየን ይብሉ። መንግስቲኸ እንታይ ይብል?
